Poliţiştii, sub coordonarea procurorilor Direcţiei de Investigare a Infracţiunilor de Criminalitate Organizată şi Terorism (DIICOT), au făcut 16 percheziţii în localităţile Vâlcele şi Floroaica, din judeţul Călăraşi, şi comuna Dragomireşti, din judeţul Vaslui, la membrii grupării infracţionale, suspectaţi de evaziune fiscală, înşelăciune, folosirea în alte scopuri a creditelor garantate din fonduri publice, obţinerea pe nedrept de fonduri din bugetul Uniunii Europene, transmiterea fictivă a părţilor sociale şi spălare de bani.

Surse din rândul anchetatorilor au declarat că gruparea a fost constituită în anul 2006, iar liderul acesteia era omul de afaceri Marian Moise, din judeţul Călăraşi.

Potrivit anchetatorilor, toate împrumuturile şi proiectele de dezvoltare aveau ca destinaţie ferma agricolă a lui Moise, din comuna Vâlcele. De asemenea, membrii grupării ar fi obţinut prin două firme credite bancare, dar au folosit banii în alte scopuri decât cele declarate, producând astfel un prejudiciu de 24 de milioane de euro.

În urma percheziţiilor, 11 persoane vor fi duse la audieri la DIICOT.